সোমবার নতুন করে পেট্রোলের দাম বেড়েছে। গত প্রায় এক পক্ষ কাল ধরে প্রতিদিন একটু একটু করে দাম বেড়েই চলেছে। ইতিমধ্যেই মুম্বইতে লিটার প্রতি দাম ৮৭ টাকা ছুঁতে চলেছে। আর সেখানে এই দেশেই কোথাও কোথাও পেট্রোল বিকোচ্ছে ৬৭ টাকা লিটারে।
শুধু পেট্রোলই নয়, একই সঙ্গে লাগামছাড়া ডিজেলের দাম। এক দিকে যেমন আন্তর্জাতিক বাজারে জ্বালানি তেলের দাম বৃদ্ধি রয়েছে এর পিছনে, তেমনই রয়েছে ডলারের প্রেক্ষিতে ভারতীয় মুদ্রার দাম কমে যাওয়া। 

এই বিষয়ে অন্যান্য খবর

পেট্রোল-ডিজেলের আসল দাম জানলে রাগ হবে! কাঁদে জনতা, কর নেয় কেন্দ্র-রাজ্য


তবে ভারতে পেট্রোল, ডিজেলের দাম বাড়ার পিছনে আরও বড় কারণ কর। কেন্দ্রীয় করের হার এক হলেও রাজ্যে রাজ্যে বিভিন্ন রকম ভ্যালু অ্যাডেড ট্যাক্স। আর তার জেরেই দেশের কোথাও পেট্রোলের লিটার প্রতি দাম ৬৭ টাকা। আবার কোথাও সেটাই ৮৬ টাকার উপরে।
প্রথমে জেনে নিন, সোমবার দেশের কোন পাঁচটি শহরে পেট্রোলের দাম একেবারেই কম—
পোর্ট ব্লেয়ার— এক লিটার ৬৭.৪২ টাকা
পাঞ্জিম— এক লিটার ৭২.১৩ টাকা
আগরতলা— এক লিটার ৭৩.৯২ টাকা
আইজল— এক লিটার ৭৪.০৪ টাকা
ইটানগর— এক লিটার ৭৪.০৬ টাকা
এবার দেখে নেওয়া যাক, সোমবার দেশের কোন পাঁচটি শহরে পেট্রোলের দাম ছিল অনেক উপরে—
মুম্বই— এক লিটার ৮৬.০৮ টাকা
ভোপাল— এক লিটার ৮৩.৯ টাকা
পাটনা— এক লিটার ৮৩.৭৪ টাকা
জুলুন্দার— এক লিটার ৮৩.৫৩ টাকা
হায়দরাবাদ— এক লিটার ৮২.৯১ টাকা
কলকাতা অবশ্য মাঝামাঝি জায়গায়। সোমবার লিটার প্রতি দর ছিল— ৮০.৯১ টাকা।